讀書吟示鉉
作者：彭龜年
朝代：宋

paragraphs: 吾聞讀書人，惜氣勝惜金。
累累如貫珠，其聲和且平。
忽然低復昂，似絕反可聽。
有時靜以默，想見紬繹深。
心潛與理會，不覺詠歎淫。
昨夕汝讀書，厲響驚四鄰。
方其氣盛時，聲能亂狂霖。
倏忽氣已竭，口亦遂絕吟。
體疲神自昏，思慮那得清。
安能更雋永，溫故而知新。
永歌詩有味，三復意轉精。
勉汝諷誦餘，且學思深湛。